News Update: รัสเซียพร้อมบุกยูเครน เกือบ 100% แล้ว ยูเครนประกาศภาวะฉุกเฉิน สั่งพลเมือง 3 ล้านคน ออกจากรัสเซีย เรียกร้องชาติตะวันตกเพิ่มมาตรการคว่ำบาตรปูติน - FINNOMENA
ยูเครนประกาศภาวะฉุกเฉินและขอให้พลเมืองเดินทางออกจากรัสเซีย ด้านสหรัฐฯ เตือน รัสเซียพร้อมเกือบ 100% ในการบุกยูเครนอย่างเต็มรูปแบบ
24 ก.พ. 2565

ยูเครนประกาศภาวะฉุกเฉินและขอให้พลเมืองเดินทางออกจากรัสเซีย ด้านสหรัฐฯ เตือน รัสเซียพร้อมเกือบ 100% ในการบุกยูเครนอย่างเต็มรูปแบบ
ยังมีการโจมตีด้วยปืนใหญ่อย่างต่อเนื่องในบริเวณพรมแดนทางด้านตะวันออกของยูเครน ซึ่งเป็นพื้นที่ ที่ปธน.ปูตินของรัสเซีย ประกาศรับรองให้ 2 พื้นที่อิทธิพลของกบฏแบ่งแยกดินแดนเป็นรัฐอิสระ รวมถึงสั่งการให้กองทัพรัสเซียเริ่มปฏิบัติการรักษาสันติภาพในพื้นที่ดังกล่าว
ปธน.โวโลดีเมียร์ เซเลนสกี ของยูเครน ประกาศภาวะฉุกเฉินในประเทศยกเว้น 2 พื้นที่ที่ฝ่ายกบฏคุมอยู่เป็นเวลา 30 วัน และสั่งให้ผู้ชายทุกคนซึ่งอยู่ในวัยที่กำหนดเข้ารับการฝึกทหาร รวมถึงขอให้พลเมืองประมาณ 3 ล้านคน ที่อาศัยอยู่ในรัสเซียเดินทางออกทันที
รัฐบาลยูเครนยังระบุว่า ถูกโจมตีทางไซเบอร์ด้วยวิธี DDoS หรือการปล่อยข้อมูลปลอมเพื่อไม่ให้ระบบสามารถทำงานได้ตามปกติ จนทำให้กระทรวงและสถาบันการเงินหลายแห่งต้องปิดระบบคอมพิวเตอร์เมื่อวานนี้ (23 ก.พ.) ซึ่งยูเครนยังไม่ได้ระบุว่าใครอยู่เบื้องหลังการโจมตีดังกล่าว แต่ประเทศเดียวที่ถูกกล่าวหามาตลอดคือ รัสเซีย
ด้านรัสเซียยังคงออกมาปฏิเสธแผนรุกรานยูเครน แต่ก็ไม่ได้ถอนทหารตามที่เคยกล่าวไว้แต่อย่างใด และยังได้ทำการอพยพเจ้าหน้าที่ทูตออกจากสถานทูตรัสเซียในกรุงเคียฟของยูเครนอีกด้วย
สหรัฐฯ กล่าวว่า รัสเซียพร้อมเกือบ 100% ในการบุกยูเครนอย่างเต็มรูปแบบ โดย 80% ของทหารรัสเซียกว่า 150,000 นาย ที่ประจำการอยู่ตามแนวชายแดนมีสถานะพร้อมแล้วและสามารถเคลื่อนพลได้ทุกเวลา
ตอนนี้หลายชาติได้ประกาศมาตรการคว่ำบาตรชุดใหม่ต่อรัสเซีย หลังรัสเซียประกาศรับรองเอกราชแก่ดินแดนที่อยู่ภายใต้การปกครองของกลุ่มกบฏในยูเครน และกล่าวว่าพร้อมใช้มาตรการที่รุนแรงขึ้นหากรัสเซียบุกยูเครนอย่างเต็มรูปแบบ
ด้านยูเครนกล่าวว่า มาตรการคว่ำบาตรชุดใหม่ที่ออกมาเป็นเรื่องน่ายินดี แต่ตอนนี้ถึงเวลาที่ต้องเพิ่มแรงกดดันไปที่ปธน.ปูตินเพื่อยับยั้งการรุกรานอย่างก้าวร้าวของรัสเซีย โดยควรมุ่งเป้าไปที่เครือข่ายและคนใกล้ชิดปูตินโดยตรงด้วยมาตรการที่รวดเร็วและรุนแรงมากขึ้น
อ้างอิง:
https://www.voathai.com/a/6455768.html 
https://www.bbc.com/thai/international-60489560 
https://mgronline.com/around/detail/9650000018599 
https://www.voathai.com/a/ukraine-urges-more-sanctions-against-russia-hit-hard-hit-now/6455743.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ยูเครน
รัสเซีย
รัสเซียยูเครน
สงครามยูเครน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA